Jesaja 9 – Lig aan die einde van die tonnel? – Bybelskool
Written by Chris van Wyk on Jan 31, 2011 . Posted in Jesaja.
Ons lees vanaf 8:23 omdat dit 'n eenheid met die eerste deel van hoofstuk 9 vorm.
Die uitkoms wat die Here gaan bring in 8:23-9:6 word skerp gekontrasteer met die oordeel wat in die res van die hoofstuk aangekondig word: 9:7-10:4. Laasgenoemde vorm op sy beurt deel van 'n oordeelsboodskap teen Assirië (10:5-19, 28-34) waarna weer uitkoms vir 'n oorblyfsel van die volk aangekondig word (10:20-2). Daaroor egter eers môre.
8:23-9:6: Jesaja gee hier 'n prentjie van uitkoms in die toekoms. Dit sal groot verligting bring vir die duisternis waarin gebiede van Sebulon en Naftali, die pad na die see van Galilea, die Jordaanstreek en die gebied van die heidene net te vore gedompel is (lees hier meer van Jesus se bediening aan die Grieke van Dekapolis wat heel moontlik die gebied van die heidene is wat hier bedoel word). Hierdie noordelike gebied van Israel het meesal eerste die aanslag – donkerte – van vreemde leërs moes trotseer. Onder andere is 'n deel van hul bevolking deur Tiglat-Pileser III weggevoer in 732 v C (2 Kon. 15:29). Lees meer daaroor in my bydraes oor 2 Konings 15, en 2 Konings 16-17.
Jesus se vestiging in die dorp Kapernaum, juis in dié gebied, was vir die evangelieskrywers 'n duidelike vervulling van die eerste deel van die profesie oor Sebulon en Naftali – Mat 4:12–17. Jesus is dus die lig waarna Jesaja in die profesie uitgesien het. En die koninkryk wat Jesus kom stig het, is die vervulling van die tweede deel van die profesie oor die Dawidsryk.
9:7-10:4: In skerp kontras met die vorige hoopvolle gedeelte, word die oordeelsboodskap oor die Noordryk – Jakob, Israel genoem – egter onomwonde beklemtoon. Die hoop op uitkoms sal eers in vervulling gaan ná die voltrekking van die oordeel.
Let op hoe die hele volk aangespreek word oor hulle selfversekerdheid. Hulle wys die hand van God weg wat hulle kan red en vra nie na sy wil nie, wat sy straf op totale vernietiging laat uitloop: Hy sal kop en stert, palmtak en biesie, afsny (9:13).
'n Donker prentjie word van van die politieke leiers (9:14), die geestelike leiers (9:15) sowel as die korrupte leierskap in die regstelsel (10:1-4) geteken. En die bevolking se omgee-loosheid maak dat hulle letterlik hulle eie krag verteer (9:19) – mensig! Dit is wat gebeur as die bron van lewe verlaat word en jy net sit met die donkerte van jou eie goddeloosheid. Dit brand soos 'n vuur wat alles in 'n rookwolk laat verdwyn.
Nog donkerder is egter die reaksie van die Here wat sulke dinge nie ongestraf laat bly nie. Hoe afgryslik om te moet leef met die uitgestrekte hand van die Here teen jou … 'n God wat nie meer vreugde vind in 'n volk se jongmense nie (9:16).
Welkom MH vd Mescht! Jy is die 200ste persoon wat by die Bybelskool registreer. Lekker lees saam met ons ander!